LV Eiropas Savienības Oficiālais Vēstnesis C 62/3

Slovēnijas valsts procedūra ierobežotu gaisa satiksmes tiesību piešķiršanai

2010/C 62/03

Saskaņā ar 6. pantu Eiropas Parlamenta un Padomes 2004. gada 29. aprīļa Regulā (EK) Nr. 847/2004 attiecībā uz sarunām par gaisa satiksmes pakalpojumu nolīgumiem starp dalībvalstīm un trešām valstīm un šo nolīgumu īstenošanu (1) Eiropas Komisija publicē šo valsts procedūru ierobežotu gaisa satiksmes tiesību piešķiršanai nosacījumiem atbilstošiem Kopienas pārvadātājiem, ja tās ir ierobežotas saskaņā ar gaisa satiksmes pakalpojumu nolīgumiem ar trešām valstīm.

Saskaņā ar Valsts pārvaldes likuma 74. pantu (Slovēnijas Republikas Oficiālais Vēstnesis Nr. 113/05 – oficiālā konsolidētā versija, Nr. 126/07 – ZUP-E un Nr. 48/09) un Aviācijas likuma 81. pantu (Slovēnijas Republikas Oficiālais Vēstnesis Nr. 113/05 – oficiālā konsolidētā versija un Nr. 33/09), transporta ministrs izdod šādus noteikumus.

NOTEIKUMI PAR SATIKSMES TIESĪBU SADALES KĀRTĪBU

1. pants

Darbības joma

1. Šajos noteikumos par to, kā īstenot Regulu (EK) Nr. 847/2004 noteikta kārtība, kādā piešķir satiksmes tiesības gadījumos, ja Slovēnijas Republika noslēdz divpusēju gaisa satiksmes nolīgumu vai pieņem šādu nolīgumu vai to pielikumu grozījumus, kuros noteikti ierobežojumi satiksmes tiesību izmantošanai vai to Kopienas gaisa pārvadātāju skaitam, kas atbilst nosacījumiem, lai varētu izmantot satiksmes tiesības.

2. Šajos noteikumos par ierobežotām satiksmes tiesībām neuzskata sabiedrisko pakalpojumu sniegšanas saistības, kas izriet no 16. – 18. panta Eiropas Parlamenta un Padomes 2008. gada 24. septembra Regulā (EK) Nr. 1008/2008 par kopīgiem noteikumiem gaisa pārvadājumu pakalpojumu sniegšanai Kopienā (pārstrādāta versija) (2).

2. pants

Satiksmes tiesības un pārvadātāju pieprasījums šīs tiesības izmantot

1. Informāciju par satiksmes tiesībām un šo tiesību izmantošanu gaisa satiksmes maršrutos starp Slovēnijas Republiku un valstīm, kas nav ES dalībvalstis, bet ar kurām Slovēnijas Republika ir noslēgusi gaisa pārvadājumu nolīgumus, sniedz Transporta ministrija (turpmāk “Ministrija”) vai nu galvenajā birojā, vai savā tīmekļa vietnē (http://www.mzp.gov.si/).

2. Iepriekšējā punktā norādītajā tīmekļa vietnē Ministrija publicē ziņas par plānotajām sarunām par satiksmes tiesībām.

3. Kopienas pārvadātāji, kas ir ieinteresēti sniegt pakalpojumus gaisa satiksmes maršrutos ar ierobežotām satiksmes tiesībām vai maršrutos starp Slovēnijas Republiku un valstīm, kas nav ES dalībvalstis un ar kurām Slovēnijas Republika nav noslēgusi gaisa pārvadājumu nolīgumus, var Ministrijai paziņot par saviem plāniem un pieteikumiem. Sarunās par gaisa pārvadājumu nolīgumiem Ministrija ņem vērā šos pieteikumus.

3. pants

Pieteikumi licencēm

1. Ja Kopienas pārvadātājam ir interese par neizmantoto kapacitāti maršrutā, kurā ir ierobežotas tiesības veikt satiksmi, tad Ministrija nāk klajā ar uzaicinājumu pieteikties licencēm, lai izmantotu tiesības veikt satiksmi maršrutos, kuros ir ierobežotas tiesības veikt satiksmi (turpmāk “licence”). Uzaicinājumu iesniegt pieteikumus elektroniski nosūta visiem Kopienas pārvadātājiem, kas veic gaisa pārvadājumus uz Slovēnijas Republiku un no tās, un gaisa pārvadātājiem, kas pieprasījuši informāciju par neizmantoto kapacitāti. Uzaicinājumu publicē arī šo noteikumu 2. panta 1. punktā minētajā tīmekļa vietnē. Tajā norāda termiņu, līdz kuram var rakstiski iesniegt pieteikumus. Šis termiņš ir vismaz 15 dienas.

2. Rakstveida pieteikumā licences saņemšanai ir iekļauti vismaz šādi dokumenti un informācija:

a) darbības licences kopija;

b) tā gaisa pārvadājumu pakalpojuma apraksts, ko pārvadātājs nodomājis sniegt minētajā maršrutā (lidojumu skaits nedēļā, gaisa kuģa tips, vai lidojumus veiks ar pārsēšanos, vai pakalpojumu sniegs visu gadu vai tikai noteiktās sezonās);

c) plānoto pakalpojumu ilgums;

d) pārvadājumu veids (pasažieru, kravas, cits);

e) ziņas par pārvadājumu pieejamību un atbalstu klientiem (biļešu pārdošanas tīkls, palīdzība tiešsaistē u. c.);

f) ziņas par visiem transporta savienojumiem;

g) cenu politika konkrētajā maršrutā.

3. Pieteikumu rakstveidā un slovēņu valodā iesniedz Ministrijai līdz 1. punktā norādītajam termiņam.

4. Ja licenci atceļ vai atsauc, vai ja citādi rodas neizmantota kapacitāte, uzsāk 1. punktā minēto procedūru.

5. Neatkarīgi no citiem šo noteikumu punktiem par informācijas sniegšanu, Ministrija ex officio saņem informāciju par faktiem, par kuriem tā pati ved oficiālu reģistru, un faktiem, par kuriem oficiālu reģistru ved cita kompetenta Slovēnijas iestāde vai struktūra, kurai ir Slovēnijas valsts pārvaldes iestādes izsniegta atļauja.

4. pants

Licence izmantot satiksmes tiesības

1. Kad ir veikts provizorisks novērtējums par pasažieru un/vai kravas pārvadājumu pakalpojumiem, konkurences veicināšanu un Kopienas transporta nozares līdzsvarotu attīstību, Ministrija saskaņā ar pieejamajām satiksmes tiesībām piešķir licenci izvēlētajam pretendentam, kas atbilst nosacījumiem. Licence ir spēkā vismaz vienu pārvadājumu sezonu un ne ilgāk kā trīs gadus, ja vien starptautiskajā nolīgumā nav norādīts citādi.

2. Saskaņā ar pieejamām satiksmes tiesībām satiksmes tiesību izmantošanai attiecīgajā maršrutā izvēlas gaisa pārvadātāju, kas vislabāk atbilst šādiem kritērijiem:

— pieprasījuma apmierināšana pēc gaisa pārvadājumiem (jaukti vai tikai kravas pārvadājumi, tiešie lidojumi vai lidojumi ar pārsēšanos, lidojumu biežums, dienas, kurās veic lidojumus),

— cenu politika (jo īpaši biļešu cenas, atlaides un citi pielāgojumi),

— pakalpojumu kvalitāte (gaisa kuģa konfigurācija, iespēja mainīt biļetes, iespēja izveidot sabiedrībai pieejamas biļešu tirdzniecības vietas),

— tas, vai tiek sekmēts pienācīgs konkurences līmenis,

— diena, kad plānots uzsākt sniegt pakalpojumu,

— garantijas par pakalpojumu ilglaicīgumu,

— Kopienas gaisa pārvadātāju tirgus daļas palielināšanās attiecīgajā divpusējā maršrutā,

— izmantoto gaisa kuģu ekoloģiskie parametri, jo īpaši attiecībā uz trokšņa piesārņojumu.

Vērā var ņemt arī šādus kritērijus:

— vai pasažieriem ir pieejami turpmāki savienojumi,

— cik daudz laika pagājis kopš pieteikuma iesniegšanas,

— ieguldījums teritoriālajā plānošanā,

— tūrisma nozares attīstības potenciāls Slovēnijā,

— gaisa kuģu piemērotība ekspluatācijai Slovēnijas lidostās, kuras tie apkalpo,

— tas, vai pārvadātājs ir nomaksājis lidostas nodevas un maksu par gaisa satiksmes navigācijas pakalpojumiem Slovēnijā,

— vai biļešu tirdzniecība ir pieejama slovēņu valodā.

3. Ja attiecīgajā maršrutā pakalpojumus vēlas sniegt vairāki gaisa pārvadātāji, Ministrija rīko publisku uzklausīšanu, kurā var piedalīties visi pretendenti. Ja tiek rīkota publiska uzklausīšana, Ministra neizsniedz licenci gaisa satiksmes tiesību izmantošanai attiecīgajā maršrutā, līdz visi pretendenti ir saņēmuši protokola kopiju rakstveidā un līdz ir beidzies termiņš, līdz kuram var iesniegt piezīmes par iespējamām neprecizitātēm.

4. Ierobežotas satiksmes tiesības piešķir saskaņā ar likumu, kas reglamentē vispārējās administratīvās procedūras, un lēmumu par licences piešķiršanu publicē Ministrijas tīmekļa vietnē.

5. Saskaņā ar Aviācijas likumu pusēm ir tiesības Ministrijas lēmumu pārsūdzēt. Pārsūdzības gadījumā galīgo lēmumu publicē Ministrijas tīmekļa vietnē.

5. pants

Licences atkārtota izvērtēšana

1. Ministrija uzrauga, kā tiek izmantotas tiesības, kuras piešķirtas saskaņā ar šo noteikumu 4. pantu, un ik gadus analizē ierobežoto satiksmes tiesību izmantošanas efektivitāti. Analīzē var iesaistīties visi gaisa pārvadātāji, kas piedalījās atlases procedūrā. Ja tiek konstatēts, ka satiksmes tiesību izmantošana nav efektīva, izdoto licenci var izvērtēt atkārtoti.

2. Licenci atkārtoti izvērtē arī pēc tāda Kopienas gaisa pārvadātāja pieprasījuma, kas veic lidojumus no Slovēnijas vai uz to. Šādos gadījumos atkārtota izvērtēšana nav iespējama trīs gadus kopš licences izdošanas vai iepriekšējās atkārtotās izvērtēšanas.

3. Licences turētājus informē par katru atkārtoto izvērtēšanu. Paziņojumus par atkārtotu izvērtēšanu publicē Ministrijas tīmekļa vietnē. Paziņojumos jānorāda termiņš, līdz kuram Kopienas gaisa pārvadātājiem, kuri ir ieinteresēti izmantot licencē minētās satiksmes tiesības, ir jāiesniedz licences pieteikums, ja licence ir atsaukta, pamatojoties uz atkārtotu izvērtēšanu.

4. Ja licences atkārtotu izvērtēšanu veic saskaņā ar 2. punktu, tad šo noteikumu 3. panta 2. un 3. punktu un 4. pantu piemēro tā, lai neskartu pašreizējo licenci, ar nosacījumu, ka licencē minētās satiksmes tiesības tiek izmantotas efektīvi un saskaņā ar Eiropas Kopienas konkurences noteikumiem un attiecīgajiem Slovēnijas tiesību aktiem.

6. pants

Licenču atsaukšana, atcelšana un ierobežošana

1. Ja satiksmes pakalpojumus, par kuriem izdota licence,

— neuzsāk satiksmes periodā, kas sākas dienā, kura norādīta kā diena, kurā satiksme jāuzsāk, vai

— pārtrauc un neatsāk nākamo divu satiksmes periodu laikā, un licences turētājs pienācīgā laika posmā,

ko noteikusi Ministrija, nepierāda, ka satiksmes pakalpojuma nesniegšana vai pārtraukšana ir saistīta ar apstākļiem, ko tas nevar ietekmēt, licenci atsauc.

2. Licenci atsauc arī gadījumā, ja licences turētājs rakstveidā informē Ministriju par to, ka tas ir nodomājis neturpināt izmantot licencē minētās satiksmes tiesības vai ka pārvadātājam vairs nav derīgas darbības licences vai citu dokumentu, kas saskaņā ar tiesību aktiem vajadzīgi, lai sniegtu gaisa satiksmes pakalpojumus.

3. Ministrija licenci atsauc pavisam vai uz konkrētu laiku, vai ierobežo licencē minētās darbības, ja licences turētājs

— nesniedz gaisa satiksmes pakalpojumus saskaņā ar licences noteikumiem, vai

— neievēro gaisa satiksmes nolīgumu, uz kura pamata licence tika izsniegta, vai nepilda citas starptautiskas saistības, vai

— neatbilst nosacījumiem, kas reglamentē satiksmes tiesību izmantošanu, vai

— nesniedz gaisa satiksmes pakalpojumus saskaņā ar sarakstu.

7. pants

Pārejas noteikumi

Neskarot šo noteikumu 5. panta 1. un 2. punktu, to licenču atkārtotu izvērtēšanu, kas izsniegtas, pirms šie noteikumi stājās spēkā, var veikt, kad beidzas trīs gadu periods kopš šo noteikumu stāšanās spēkā.

8. pants

Stāšanās spēkā

Šie noteikumi stājas spēkā 15. dienā pēc to publicēšanas Slovēnijas Republikas Oficiālajā Vēstnesī.

Nr. 007-208/2006/20 Ļubļanā, 2009. gada 26 oktobrī EVA 2009-2411-0063 Transporta ministrs Patrick VLAČIČ

(1) OV L 157, 30.4.2004., 7. lpp.

(2) OV L 293, 31.10.2008., 3. lpp.